Author: OI
Last saved by: spano
Company: MDPT

Predkladacia správa

           Uznesenie  vlády SR č. 327/2003 smeruje k posilneniu administratívnych kapacít 
v rezortoch zodpovedných za využívanie fondov EÚ. Táto požiadavka bola opakovane vyslovená inštitúciami Európskej únie. Vzhľadom na kvalifikačné predpoklady, ktoré musí zamestnanec pracujúci s fondami spĺňať, bolo obtiažne získať vhodných zamestnancov do štátnej správy.  Uznesenie č. 327/2003 preto zvyšuje mzdové prostriedky  pre takýchto zamestnancov s cieľom zvýšenia ich motivácie a  naplnenia administratívnych kapacít 
v rezortoch, ktoré sú zahrnuté do procesu prípravy na využívanie štrukturálnych fondov 
a Kohézneho fondu EÚ.
         
           Predkladaný materiál má za cieľ zvýšiť počet zamestnancov zodpovedných za využívanie fondov EÚ v rámci uznesenia  vlády SR č. 327/2003 o zamestnancov implementačnej agentúry ISPA na Slovenskej správe ciest, sektorového splnomocnenca  (SAO) a jeho zástupcu. V súčasnosti sa uznesenie č. 327/2003 týka  MDPT SR ako Sprostredkovateľského orgánu pod Riadiacim orgánom pre Operačný program Základná infraštruktúra, časť doprava, Sprostredkovateľského orgánu pod Riadiacim orgánom pre Kohézny fond a Sprostredkovateľského orgánu pod Platobným orgánom. Zamestnanci implementačnej agentúry ISPA na Slovenskej správe ciest vzniesli následne požiadavku, aby boli zahrnutí do uznesenia č. 327/2003, vzhľadom na nízke mzdové limity a z toho vyplývajúcu častú fluktuáciu zamestnancov. MDPT SR uznáva túto požiadavku ako oprávnenú, keďže implementačná agentúra ISPA na Slovenskej správe ciest pripravuje a realizuje veľké infraštrukturálne projekty pre financovanie z predvstupových fondov EÚ. Zároveň rovnaká činnosť sa od nej očakáva aj v oblasti povstupových fondov EÚ.

	Dôvody zvýšenia počtu zamestnancov zodpovedných za využívanie fondov EÚ na Ministerstve dopravy, pôšt a telekomunikácií SR a na Slovenskej správe ciest:

•	Implementačná agentúra ISPA na Slovenskej správe ciest plní funkciu implementačnej agentúry pre program ISPA, bude plniť funkciu implementačnej agentúry pre Kohézny fond a zároveň sa bude zúčastňovať implementácie projektov cestnej infraštruktúry z Európskeho fondu regionálneho rozvoja v rámci Operačného programu Základná infraštruktúra, časť doprava, tzn. v zmysle uznesenia vlády SR č. 327/2003 sú jej zamestnanci zodpovední za čerpanie fondov EÚ,

•	sektorový splnomocnenec pre program ISPA a jeho zástupca sú zodpovední za riadenie implementačnej agentúry ISPA na Slovenskej správe ciest, operácie vykonávané implementačnou agentúrou a finančné riadenie projektov ISPA, tzn. v zmysle uznesenia vlády SR č. 327/2003 sú zodpovední za čerpanie fondov EÚ,

•	v čase prípravy materiálu „Návrh na zvýšenie ohodnotenia zamestnancov zodpovedných za čerpanie fondov EÚ“ uvedení pracovníci napriek tomu, že spadajú do tejto skupiny, neboli Ministerstvom dopravy, pôšt a telekomunikácií SR zaradení do materiálu.

	Implementačná agentúra ISPA na Železniciach Slovenskej republiky má v súčastnosti obsadených 7 miest z predpokladaného počtu 14 zamestnaneckých miest. Železnice Slovenskej republiky sú samostatným podnikom zriadeným priamo zo zákona, hospodária s vlastným rozpočtom podľa vlastných pravidiel a ich zamestnanci nie sú zaradení ani do štátnej ani do verejnej služby.  Vzhľadom na to, že uznesenie vlády č. 327/2003 sa týka len zamestnancov v štátnej a vo verejnej službe, nie je možné v súlade s týmto uznesením zahrnúť zamestnancov implementačnej agentúry  na ŽSR do predkladaného materiálu.

	MDPT SR  plánuje využiť celý limit schválený uznesením č. 327/2003. 16 voľných zamestnaneckých miest na MDPT SR sa bude obsadzovať postupne, teda aj mzdové prostriedky na ne určené sa nebudú  čerpať k 01.04.2003, ale až po prijatí nových zamestnancov do zamestnaneckého pomeru. Takto vzniknuté voľné mzdové prostriedky budú využité na krytie potreby zvýšenia počtu zamestnancov.

	MDPT SR teda nežiada zvýšenie limitu finančných prostriedkov pre zamestnancov zodpovedných za čerpanie fondov EÚ schváleného uznesením č. 327/2003.

Materiál nemá finančné, ekonomické a environmentálne vplyvy, ani vplyvy na zamestnanosť.